Il-pandemija tal-COVID-19 wasslet għal xokk ekonomiku kbir li diġà qed ikollu impatt negattiv sinifikanti fl-Unjoni Ewropea. Il-konsegwenzi għall-ekonomiji tagħna ser jiddependu kemm mit-tul tal-pandemija kif ukoll mill-miżuri li qed jittieħdu mill-awtoritajiet nazzjonali u fil-livell Ewropew. It-tnaqqis qawwi fir-ritmu ekonomiku mistenni din is-sena jeħtieġ rispons ta' politika determinat, ambizzjuż u kkoordinat. Għandna bżonn naġixxu b'mod deċiżiv biex niżguraw li x-xokk ma jdumx u jkun limitat kemm jista' jkun u ma joħloqx ħsara permanenti għall-ekonomiji tagħna u għalhekk għas-sostenibbiltà tal-finanzi pubbliċi fuq it-terminu medju. Il-ministri għall-finanzi tal-istati membri tal-UE jaqblu mal-valutazzjoni tal-Kummissjoni, kif tinsab fil-Komunikazzjoni tagħha tal-20 ta' Marzu 2020, li l-kondizzjonijiet għall-użu tal-klawsola liberatorja ġenerali tal-qafas fiskali tal-UE – tnaqqis qawwi fir-ritmu ekonomiku fiż-żona tal-euro jew fl-Unjoni kollha kemm hi – huma ssodisfati. L-użu tal-klawsola ser jiżgura l-flessibbiltà meħtieġa biex jittieħdu l-miżuri kollha meħtieġa għall-appoġġ tas-sistemi tas-saħħa u tal-protezzjoni ċivili tagħna u biex jiġu protetti l-ekonomiji tagħna, inkluż permezz ta' aktar stimulu diskrezzjonali u azzjoni kkoordinata, imfassla mill-istati membri, kif xieraq, biex ikunu f'waqthom, temporanji u mmirati. Il-ministri jibqgħu kompletament impenjati fir-rigward tal-Patt ta' Stabbiltà u Tkabbir. Il-klawsola liberatorja ġenerali ser tippermetti lill-Kummissjoni u lill-Kunsill jwettqu l-miżuri ta' koordinazzjoni tal-politika meħtieġa skont il-qafas tal-Patt ta' Stabbiltà u Tkabbir, filwaqt li jitbiegħdu mir-rekwiżiti baġitarji li normalment japplikaw, sabiex jiġu indirizzati l-konsegwenzi ekonomiċi tal-pandemija. Il-ftehim tal-lum jirrifletti d-determinazzjoni qawwija tagħna li nindirizzaw b'mod effettiv l-isfidi attwali, terġa' tinkiseb il-fiduċja u nappoġġaw irkupru rapidu.